Flere kommuner har svært ved at finde boliger til de mange flygtninge, der i øjeblikket skal have et sted at bo.

I Randers går det nogenlunde lige nu, men det er ikke sikkert, det bliver ved med det, fortæller chefkonsulent i jobcentret, Steen Sørensen.

Læs også : Flygtninge kan ende i rene barakbyer

- Lige nu kan vi godt skaffe de midlertidige boliger, vi har brug for. Men flaskehalsen består jo i at få dem ud i permanente boliger. Det er lidt sværere, siger han.

Især svært at skaffe et-værelses lejligheder

I Skanderborg har kommunen købt et par bygninger, der kan klare den akutte midlertidige indkvartering, men også her har man svært ved at skaffe permanente boliger – især til de enlige.

- Der er ikke så mange et-værelses lejligheder i Skanderborg Kommunes boligforeninger, siger Else-Marie Behrmann, der er afdelingsleder i integrationsteamet i Skanderborg.

"De enlige er dem, der går allermest ned i rådighedsbeløb, så på den måde vil det helt klart være en udfordring at finde boliger, som de har råd til at betale" Else-Marie Behrmann, afdelingsleder, integrationsteamet, skanderborg

Selv om der trods alt findes nogle et-værelses lejligheder i kommunen, så er det kun de færreste af dem, som flygtningene har råd til at bo i.

Læs også : Kommuner landet over frygter hjemløse flygtninge

- De enlige er dem, der går allermest ned i rådighedsbeløb, så på den måde vil det helt klart være en udfordring at finde boliger, som de har råd til at betale, siger Else-Marie Behrmann.

Ikke penge til husleje

Hun fortæller, at det også kan være en mulighed at indrette større lejligheder til bofællesskaber for flygtninge.

Men det kan også blive svært at få råd til den slags lejligheder for det beløb, som flygtningene får til rådighed.

Læs også : Borgmestre slår alarm: Nye integrationsydelser kan skabe boligproblemer